Tres policies nacionals més investigats per les càrregues de l'1-O a Girona han declarat aquest dilluns al jutjat d'instrucció 2. Són dos agents i un subinspector que, durant la jornada del referèndum, van actuar a diferents col·legis electorals de la ciutat, com el Verd, el Servei Municipal d'Ocupació, el Dalmau Carles o la biblioteca Ernest Lluch. Segons ha explicat el portaveu dels advocats voluntaris que exerceixen l'acusació, Albert Carreras, els policies nacionals han justificat les càrregues com a "acció defensiva". "Diuen que hi va haver càrregues per autodefensa, perquè es van sentir amenaçats i perillava la seva integritat", ha descrit Carreras. Durant la declaració, han mostrat imatges captades als col·legis a dos dels agents. Segons el lletrat, han confirmat quin número d'identificació duien a l'esquena però no s'han reconegut en imatges frontals d'accions concretes.  Segona jornada de declaracions dels policies nacionals investigats en el marc de la querella col·lectiva per les carregues de l'1-O a Girona, Aiguaviva i Sant Julià de Ramis. Tal com va passar divendres passat amb la primera tongada de declaracions, els agents no han respost a les preguntes de l'acusació.  Aquest dilluns estaven citats com a investigats dos agents i un subinspector de la Policia Nacional que van actuar a diversos col·legis electorals de Girona ciutat durant la jornada del referèndum. Dos d'ells, que van intervenir al col·legi Verd, han assegurat que les càrregues van ser per "autodefensa" perquè se sentien "amenaçats".  Carreras ha detallat que, segons els policies nacionals, la primera càrrega la va ordenar un cap de grup perquè els agents es veien "envoltats" i els estaven "agredint". La segona, va ser per instrucció del cap de l'operatiu.  L'advocat concreta que, en relació a les agressions que asseguren que rebien de les persones que defensaven els col·legis, un dels policies ha relatat que va rebre una puntada de peu als genitals i que van ser "víctimes d'insults i amenaces". "Un d'ells detalla que li van fer el gest de tallar el coll i, entre els insults que descriuen, hi ha fora les forces d'ocupació o fills de puta", ha descrit Carreras.  A més, els tres policies que han declarat aquest dilluns han negat que hi haguessin càrregues al Dalmau Carles o al Servei Municipal d'Ocupació. "Diuen que van ser accions reactives envers a les agressions que patien, que és quan utilitzaven les defenses contra la gent", apunta Carreras. Els agents també han assegurat que rebien "llançaments d'objectes" com llaunes o, fins i tot, tanques. No es reconeixen Durant la declaració de dos dels agents, el jutjat ha mostrat vídeos i fotografies aportades a la causa on apareixen els policies colpejant manifestants. Segons Carreras, aquests dos policies sí que han corroborat quin és el número d'identificació que duien a l'esquena però, a les imatges frontals, han dit que no es reconeixien. Els advocats voluntaris ja van denunciar la dificultat d'atribuir accions concretes als policies perquè només duen el número a l'esquena i no es veuen quan les gravacions són frontals.  El portaveu dels advocats voluntaris ha subratllat que, tot i aquest clima d'agressions i insults descrit pels agents, cap d'ells va deixar d'actuar a col·legis electorals. "El que manifesta haver rebut la puntada de peu als genitals, després està denunciat a dos altres col·legis per altres agressions", ha exposat.  El lletrat ha exposat que, amb les dues jornades de declaracions, han pogut constatar com hi ha una "uniformitat" en les versions els agents: "Crida l'atenció que utilitzin els mateixos termes, cosa que podria fer pensar que hi ha una mena d'instrucció a l'hora de declarar". Tot i això, apunta que per a l'acusació les declaracions estan servint per "afegir dades" a l'actuació policial, començar a esbrinar la cadena d'ordres i corroborar, per exemple, que van utilitzar canals de comunicació alternatius que no es van enregistrar.  El jutjat d'instrucció 2 ha citat a declarar més policies nacionals aquest divendres.

Summary: Declaren tres policies nacionals més investigats per l'1-O a Girona i justifiquen les càrregues com a "acció defensiva"


El portaveu del PSOE al Senat, Ander Gil, ha anunciat aquest divendres que la seva formació retira l’esmena que havia presentat per paralitzar l’aplicació de les mesures del 155 en el cas de convocatòria d’eleccions per part del president de la Generalitat, Carles Puigdemont. Ho fa, ha dit, després de veure com Junts pel Sí ha registrat al Parlament una iniciativa on proposa “constituir una república catalana com a estat independent i sobirà”. Gil ha afirmat que la seva formació ha buscat “fins l’últim minut” una “sortida” a la situació, però “la resposta de Junts pel Sí” és “un cop de porta” a la “proposta sincera de diàleg”, i per tant el PSOE “retira l’esmena que estava vivia sobre aquesta última oportunitat per paralitzar el 155”.

Summary: El PSOE retira l’esmena per aturar el 155 si hi ha eleccions després que JxSí ha registrat la proposta de DI al Parlament


13 esportistes -deu homes i tres dones- han recorregut més de 600 quilòmetres a peu per recollir menjar pel Banc dels Aliments. El repte solidari va començar dilluns a Sant Martí d'Empúries, a l'Escala (Alt Empordà), i va acabar dissabte a Roquetes (Baix Ebre) i ha aconseguit recaptar més de 10.000 quilos de queviures, segons el primer recompte de l'entitat. De fet, s'ha superat amb escreix l'objectiu que s'havien marcat els participants que era aconseguir 8.000 quilos. Durant el recorregut que han fet s'han habilitat diferents punts de recapte de productes en el marc de la campanya 'La fam no fa vacances' engegada pel Banc dels Aliments. Els esportistes s'han mostrat molt satisfets de la recaptació, ja que han superat els dos reptes que s'havien proposat: els 600 km i els 8.000 quilos d'aliments. Un d'ells, l'ebrenc Albert Giné, ha explicat que "ha estat tot un repte" i que "veure la resposta que ha tingut la població que s'ha apropat a col·laborar és molt gratificant". "Gràcies a tots els que ens heu ajudat a aconseguir assolir el nostre repte, i en especial a la gent de les Terres de l'Ebre, que heu aportat més de 4.500 quilos", ha afegit el corredor. Per la seva part, el portaveu del Banc dels Aliments Òscar Ologaray ha volgut agrair als 13 esportistes el seu compromís amb la lluita contra la fam i ha fet extensiu l'agraïment a totes aquelles persones que han fet el seu donatiu. "Són moments difícils per a les entitats socials, hem d'anul·lar o reformular algunes de les campanyes que dúiem a terme, però això no ens aturarà per seguir lluitant per posar el plat a taula d'aquells que més ho necessiten", ha assegurat. Arran de la pandèmia, les necessitats alimentàries han incrementat un 40%, segons el Banc dels Aliments.

Summary: 13 esportistes recorren 600 km a peu i aconsegueixen recaptar 10.000 quilos de menjar pel Banc dels Aliments


La Generalitat retornarà en un acte al juny 100.000 documents més dels 'papers de Salamanca' als seus legítims propietaris. D'aquesta manera, segons el Departament de Cultura, hauran estat restituïts el 95% del més d'un milió de documents que es van lliurar a la Generalitat, entre els quals es troben diversos lligalls enviats per error a Catalunya que ja han estat retornats a Salamanca. En aquesta línia, l'Associació Salvar els papers de Salamanca ha reconegut la devolució de 428 documents entre meitats de febrer i meitats d'abril però continua reclamant-ne 400.000 més que formen part de famílies procedents de 23 províncies espanyoles i "no de la memòria del poble català”. Així, reclamen al Govern que no s'escudi en "errors" i "culpes compartides" buscant propietaris que "no existeixen". De la seva banda, l'executiu reitera que quan es detecti documentació mal arxivada es restituirà com sempre s'ha fet.  En aquest moment, la Generalitat es troba en fase d'estudi i d'identificació de la darrera partida de 'papers de Salamanca' pendents, un 5% del total, entre els quals es troba la documentació dels 43 ajuntaments catalans.  La Generalitat ha recordat que és una Comissió Mixta formada per Govern i l'executiu central la que vetlla per les garanties del procés de restitució de documents confiscats durant la Guerra Civil. De la seva banda, el president de l’Associació Salvar els papers de Salamanca, Policarpo Sánchez, ha afirmat en una roda de premsa aquest dimecres a Madrid que la Generalitat de Catalunya “s’ha vist obligada per la llei” a tornar part dels anomenats 'Papers de Salamanca' i reclama que no s'escudin en "errors" o "culpes compartides", buscant "incansablement" propietaris que "no existeixen".  Sánchez ha qualificat la devolució d’arxius com una "victòria" fruit de la "pressió mediàtica" i ha afegit que seguirà exigint al govern de Puigdemont que torni aquesta documentació “robada” de centenars de famílies que, segons Sánchez, mai van tenir cap vinculació amb Catalunya.  Policarpo Sánchez ha afegit que la Generalitat també els ha retornat perquè el Tribunal Superior de Justícia de Catalunya (TSJC) hauria dictat en breu una sentència condemnatòria obligant al govern català a efectuar la devolució. L’arxivador ha explicat que una sentència del Tribunal Constitucional de 2013 obliga a Catalunya a buscar els propietaris d’aquesta part dels 'papers de Salamanca' i que, en el cas de no poder-ho fer, la sentència dicta que els document han de ser retornats a l’Arxiu de Salamanca. En aquest sentit, Sánchez ha demanat a la sala del TJSC que instrueix el cas que torni 400.000 papers i  també  els documents que, segons Sánchez, la Generalitat ha entregat a persones jurídiques que mai van ser propietaris dels documents com és el cas dels papers del PSOE d’Astúries, segons l’investigador.  El president d’aquesta associació de Salamanca, ha explicat que el proper 9 de juny mantindrà una reunió amb el director d’Arxius de la Generalitat, Josep Maria Bòya, per tal d’arribar a un acord i on li proposarà que compleixi la llei, “una cosa impossible de rebutjar”, ha expressat Sánchez.

Summary: La Generalitat retornarà al juny 100.000 documents dels 'papers de Salamanca' als seus propietaris


Una vintena de camions de firaires han protagonitzat aquest dilluns una marxa lenta des de Torroella de Montgrí (Baix Empordà) fins a l'Estartit per protestar pel canvi d'ubicació de les atraccions de la festa major de Santa Anna, que se celebrarà el proper 26 de juliol. El vocal de l'Associació de Firaires de les Comarques Gironines, Francesc Cruz, assegura que l'Entitat Municipal Descentralitzada de l'Estartit (EMD) els va comunicar fa mesos que les parades ja no es podrien instal·lar a l'aparcament de la platja "com fèiem des de fa més de vint anys" i que s'haurien de col·locar en una zona d'estacionament d'autobusos de l'entrada. Cruz diu que l'ens no els dona cap explicació convincent que legitimi el canvi i diu que en aquest nou espai només hi caben vint dels seixanta firaires que s'hi instal·len. El representant de l'associació alerta que no descarten fer més protestes si l'EMD no reconsidera la seva posició.

Summary: Els firaires fan una marxa lenta per protestar pel canvi d'ubicació de les atraccions de la festa major de l'Estartit


El primer secretari del PSC i candidat a la presidència de la Generalitat, Miquel Iceta, ha afirmat que no es creu les paraules de la secretària general d'ERC, Marta Rovira, en què ha acusat l'estat espanyol d'haver amenaçat el Govern amb utilitzar "la violència extrema" i provocar "sang" i "morts al carrer" si continuava endavant amb el procés independentista. "Es veuen amb l'obligació d'explicar un gran desastre i, per tant, han de buscar alguna excusa per la qual no es fessin les coses", ha manifestat. En relació amb la petició de Marta Pascal a ERC d'investir Carles Puigdemont encara que Junts Per Catalunya (JxCat) no guanyi les eleccions del 21-D, Iceta ha demanat al PDeCAT que abandoni el "gènere fantàstic i de ciència ficció i torni al realisme" perquè Puigdemont no és el president "efectiu" de la Generalitat, després de la seva destitució per part del govern espanyol.

Summary: Iceta no es creu l'acusació de Rovira sobre l'amenaça de l'Estat de "sang" i "morts al carrer" si no s'aturava el procés


El Partit Demòcrata (PDeCAT) enllestirà abans del 20 de setembre la proposta d'encaix amb JxCat, després d'un període de reflexió "profunda". Així ho ha explicat el president del partit, David Bonvehí, durant la intervenció en obert al Consell Nacional d'aquest dissabte al matí, a l'auditori AXA de Barcelona. La direcció enviarà la setmana que ve les instruccions als consellers comarcals per iniciar el debat que decidirà "l'evolució" del partit, un cop ha acabat el cicle electoral. Un relator vetllarà i garantirà que el procés es faci "correctament". Bonvehí ha demanat "obertura de mires" i responsabilitat per proposar "solucions viables" als associats del PDeCAT.

Summary: El PDeCAT enllestirà el 20-S la proposta d'encaix amb JxCat després d'un període de reflexió "profunda"


El servei de Rodalies de Girona començarà el recorregut a Cervera (Catalunya del Nord) a partir del proper dilluns, 11 de febrer. Actualment el punt de sortida dels combois era Portbou (Alt Empordà) però ara s'arrencarà des de la Marenda per facilitar l'enllaç dels viatgers de trens regionals a la línia R11. Hi haurà fins a set freqüències en els dies laborables que aniran de Cervera fins a Portbou. Per la seva banda, la companyia francesa SNCF també connectarà Portbou amb Cervera amb quatre serveis en els dies laborables. Durant els dies festius, hi haurà cinc trens en sentit sud i tres en sentit nord.

Summary: Rodalies connectarà Cervera amb Portbou amb set noves freqüències en sentit sud


Tindrà una durada inicial de tres mesos tot i que dependrà de l'evolució de la crisi del coronavirus ACN Barcelona.-La companyia Vueling ha presentat un Expedient de Regulació Temporal d'Ocupació (ERTO) per a 3.800 treballadors a l'Estat per als propers tres mesos per la caiguda d'activitat arran del coronavirus. Es tracta de la pràctica totalitat de la plantilla, ja que l'empresa dona feina a unes 4.000 persones. L'expedient es va presentar divendres passat de forma telemàtica al Ministeri de Treball i es podria escurçar o allargar en el temps, en funció de l'evolució de l'actual emergència sanitària, segons fonts del sector. L'ERTO afecta quasi tots els segments de l'empresa, des de pilots fins a l'equip de terra. L'aerolínia preveu presentar altres expedients a França i Itàlia d'acord amb la legislació laboral en aquests països. Actualment, Vueling opera al voltant del 25% de la seva capacitat i cobreix alguns dels trajectes considerats bàsics del Ministeri de Transports, Mobilitat i Agenda Urbana com per exemple amb les Illes Balears o amb alguna de les Illes Canàries. A més, només poden volar amb una tercera part dels seients ocupats com a mesura de seguretat establerta per les autoritats evitar el contagi del coronavirus. Es desconeix per ara si la direcció de l'aerolínia i els representants sindicals mantindran alguna trobada, tal com van fer la setmana passada, per negociar els termes de l'ERTO, que es va presentar davant el Ministeri de Treball ja que n'és l'autoritat competent en afectar diverses comunitats autònomes.

Summary: Vueling presenta un ERTO per a 3.800 treballadors


Un recital de música i poesia ha servit com a homenatge, aquest diumenge, dels activistes que durant cinquanta dies s'han col·locat davant les màquines que talaven arbres a Lloret de Mar (Selva) per construir la prolongació de la C-32. Les coneixen com  "les emboscades" i son majoritàriament dones que "es van jugar la vida" per protegir els boscos, segons ha explicat Neus Dalmau, membre de la plataforma Aturem la C-32. Els ecologistes calculen que les obres, aturades cautelarment per ordre judicial perquè el TSJC sosté que el projecte de la Generalitat no compleix amb la llei de canvi climàtic, han arrasat unes 10 hectàrees. "Continuarem amb la lluita", ha afegit un altre activista, Frederic Guich.  El Tribunal Superior de Justícia de Catalunya (TSJC) va fer aturar cautelarment les obres mentre valora el recurs interposat per la plataforma ecologista. Un dels principals motius a l'hora d'adoptar la mesura va ser que el projecte aprovat per la Generalitat no compleix amb la Llei contra el canvi climàtic.  El divendres, el conseller de Territori i Sostenibilitat, Damià Calvet, va anunciar que el Govern ja havia enviat una primer resposta TSJC per aconseguir aixecar la suspensió cautelar del projecte de prolongació de la C-32 entre Blanes i Lloret de Mar (Selva). Segons el conseller, la resposta ha arribat "en temps i forma" i ara tenen un període per adjuntar tota la informació necessària. La plataforma Aturem la C-32 no s'ha sorprès perquè la Generalitat intenti aixecar la mesura cautelar. "Sabíem que la Generalitat i Abertis no es quedarien de braços plegats, però és una mica vergonyós que per segona vegada facin projectes amb totes les irregularitats que hi havia", ha afirmat Frederic Guich, membre de la plataforma. Aquest és el segon cop que TSJC atura el projecte de prolongació.  Per això, els ecologistes insten la Generalitat a deixar d'intentar executar el projecte i explorar alteratives "més econòmiques, més sostenibles i, sobretot, públiques". La plataforma ja anuncia que la lluita no acaba aquí i que continuaran endavant amb la reivindicació, tant als tribunals com al carrer.  Aquest diumenge, han organitzat un acte d'homenatge a "les emboscades", que és com anomenen al grup d'activistes, sobretot dones, que durant els 50 dies que van durar els treballs "van pujar cada dia als boscos de Lloret" per posar-se davant les màquines i impedir la tala d'arbres. La plataforma calcula que s'han arrasat unes 10 hectàrees de boscos.  "S'hi han jugat la vida perquè posar-se davant les màquines és molt perillós, i es mereixen un homenatge", ha afirmat Neus Dalmau. El recital ha comptat amb la participació de poetes i cantautors com Joan Vinuesa o Pau Riba.

Summary: Un recital de música i poesia homenatja els activistes que combatien la tala d'arbres per a la prolongació de la C-32


Un estudi publicat a la revista PNAS ha demostrat que el VIH utilitza unes cèl·lules del sistema immunitari, els macròfags, com a reservori per mantenir-se en estat latent. Això implica que, un cop deixat el tractament antiretroviral, el VIH 'desperti' i contribueixi al rebot viral, fet que fa que s'hagi de reprendre el tractament en qüestió de setmanes. Científics de l'Institut de Recerca de la Sida IrsiCaixa i de la Universitat de Miami asseguren que el nou descobriment "afegeix reptes" a la lluita contra el VIH però demostra "una diana important per les noves estratègies d'eradicació". Segons l'estudi, els macròfags són cèl·lules del sistema immunitari que, tot i no ser la principal diana del VIH, poden ser infectades i emmagatzemar virus en el seu interior. La investigació descriu l'existència de partícules víriques que tenen preferència per infectar els macròfags i demostra que part dels virus que apareixen a la sang quan hi ha un rebot viral provenen  d'aquestes cèl·lules. "Aquest descobriment és de gran rellevància per als que ens dediquem a buscar estratègies d'eradicació del VIH, ja que fins ara no estava clar quines parts del reservori contribuïen al rebot viral si s'atura el tractament", explica Christian Brander, investigador ICREA a IrsiCaixa. "L'estudi del reservori viral fins ara s'ha centrat principalment en les cèl·lules T del sistema immunitari, perquè són les que majoritàriament infecta el VIH", explica Javier Martínez-Picado, investigador ICREA a IrsiCaixa. Segons els investigadors, estudiar el reservori de VIH en macròfags és complex, ja que aquestes cèl·lules resideixen en teixits de difícil accés, com el sistema nerviós central. Per dur a terme aquest treball, els investigadors van recollir plasma de sis persones que havien aturat el seu tractament antiretroviral en el context d'un assaig clínic. En tots ells el virus havia rebotat, de manera que tornaven a tenir virus detectable en sang. "Volíem saber d'on venien aquests virus que reapareixien a la sang quan s'interromp el tractament antiretroviral i observar si era possible que procedissin dels macròfags", indica Brander. Disseny de noves estratègies de cura A partir de les mostres de plasma dels pacients, els científics han generat clons de VIH amb diferents proteïnes de l'envolta viral i han estudiat quina capacitat tenen aquests per infectar macròfags o cèl·lules T. Els resultats mostren que depenent del tipus de proteïna que formi l'envolta viral, hi ha virus que infectaran millor els macròfags que altres tipus de cèl·lules. Els científics han pogut demostrar també que alguns d'aquests virus amb preferència pels macròfags s'havien establert abans que el pacient interrompés la teràpia i, per tant, venien originàriament de reservoris ubicats en els macròfags. Han pogut saber-ho perquè, quan el virus surt de la cèl·lula que infecta, s'emporta la seva membrana per crear l'envolta viral. Així, remarquen que les futures estratègies han de tenir en compte que també cal eliminar el virus resident en macròfags per eradicar el VIH.

Summary: Un estudi apunta que el VIH utilitza macròfags com a reservori i facilita el rebot del virus si es deixa el tractament


Després de l'èxit de l'edició de Halloween, el Parc de terror de Cercs, Horrorland, tornarà a obrir portes els dies 28, 29 i 30 de desembre. I ho farà amb dues noves atraccions: Krampus, una nova Haunted House que promet "ensurts i sorpreses totalment imprevisibles"; i Xmas Xtrem, una Extrem House que ret homenatge a les tradicions catalanes pròpies del Nadal però en una versió més escatològica i que, novament, obligarà als participants a firmar un contracte de consentiment per a participar-hi. A hores d'ara, avancen els organitzadors, el 80% de les entrades per a les tres jornades estan exhaurides – hi ha un aforament màxim de 4.500 persones - i s’han venut tots els abonaments que eviten haver de fer cua. En aquesta edició de Nadal, expliquen els impulsors, les companyies HorrorBox i Insomnia, els personatges s’han caracteritzat per a l’ocasió. Hi tornarà a haver espectacles pirotècnics i, a les noves atraccions, s’hi afegiran novetats com que s’han climatitzat les zones cobertes del parc i s’han muntat carros per oferir creps i dolços. La 'Horrorland Christmas Edition' és només una visió per adults. Per aquesta raó recomanen no portar els infants per tal que els més petits puguin mantenir “la pròpia màgia d’aquestes festivitats”. Dos premis més El parc de Cercs, que ja va ser guardonat als PAC Awards, els primers premis per a parcs d'oci que valoren les opinions dels visitants i experts, com a "millor novetat en parcs d'Espanya 2018"; ha sumat recentment dos reconeixements més. Es tracta del Premi al millor esdeveniment i joc atípic per la seva atracció ‘Psycho Escape’; i el Premi Taty Hunter que reconeix iniciatives de projectes de nou format relacionades amb el terror i els escape room.

Summary: Horrorland torna a obrir aquesta setmana amb el 80% de les entrades venudes


L’home que va matar l’exparella a Salou, clavant-li 40 ganivetades dins el cotxe d’ella, “l’assetjava” amb missatges de mòbil i trucades per reprendre la relació. Així ho han assegurat aquest dilluns els familiars i coneguts de la noia que han declarat a l’Audiència de Tarragona. Per la seva banda, els mossos han explicat que, després de cometre el crim, l’home es va presentar a la comissaria i “molt tranquil” va confessar “que l’estimava molt i que l’havia matat”. També els admetre que s’havia intentat suïcidar amb una corda, però que no se n’havia sortit. La fiscalia i l’acusació popular sol·liciten 23 anys de presó per assassinat amb traïdoria i acarnissament, mentre que la defensa vol que els fets es considerin un homicidi.

Summary: Els testimonis confirmen que l’assassí de la seva exparella a Salou “l’assetjava” per tornar amb ella


La iniciativa Tsunami Democràtic ha fet aquest dijous la seva primera acció després d'haver-se presentat públicament a través de les xarxes socials a principis de setmana. Segons han explicat en un comunicat, membres de la plataforma han desplegat 11 pancartes en llocs emblemàtics de Lleida, Tarragona, Girona, Badalona, Tortosa, Terrassa i Barcelona i s'han penjat 15.000 cartells arreu del país. Amb l'encartellada Tsunami Democràtic ha volgut "fer evident" que es poden moure per "allà on calgui quan calgui" i que són presents a tot el territori. "Acabem el que vam començar. Canviem l'estat de les coses. Continuem defensant el mateix: drets, llibertats i autodeterminació", han afirmat tant en el comunicat a la premsa com en els cartells que han penjat. Tsunami democràtic s'ha presentat aquest dilluns a través de les xarxes socials com una iniciativa que aplega personalitats de la política i la societat civil per donar una resposta a la sentència de l'1-O.  En la seva estrena ha rebut el suport del president de la Generalitat, Quim Torra, el vicepresident del Govern, Pere Aragonès, diversos consellers, el president del Parlament, Roger Torrent, i diversos dirigents polítics com Oriol Junqueras (ERC), Marta Rovira (ERC), Carles Puigdemont (JxCat), Josep Costa (JxCat), Mireia Boya (CUP), David Fernández (CUP) o Jordi Cuixart (Òmnium).  La campanya de mobilització vol organitzar una resposta "desobedient i no violenta" a la sentència, sense comptar amb portaveus oficials.

Summary: Tsunami Democràtic fa la primera acció reivindicativa i penja 15.000 cartells arreu de Catalunya


Els 49 cossos trobats en la Fossa 113 del cementeri de Paterna (Horta Oest), la més gran en ser exhumada de manera completa al País Valencià, han estat traslladats a Madrid on seran identificats i es contrastarà el seu ADN amb el de les famílies que els busquen.  Així ho ha explicat en roda de premsa de balanç de les exhumacions el director de l'equip arqueològic Miguel Mezquida, que ha assenyalat que aquest mateix dimecres s'han traslladat els darrers tres cossos, que presenten evidències de ser víctimes de la repressió franquista. Les restes podrien pertànyer a les dues 'saques' d'afusellaments del 18 de gener de 1940 i del 19 de setembre de 1941. Mezquida ha explicat que s'han trobat evidències que els cossos estaven lligats, amb múltiples fractures i traumatismes produïts per cops així com impactes de bala. Pràcticament tots, excepte dos, presentaven signes del que es coneix com el 'tret de gràcia', un darrer tret al cap. El director d'Arqueo Antro ha especificat que els treballs d'anàlisis antropològics podrien tardar quatre mesos i que aquest treball s'ha d'anar coordinant amb l'empresa genètica per contrastar amb les mostres d'ADN, procés que es podria allargar fins un any. Tot i que pel moment només hi ha 26 mostres de famílies, el treball es farà complet i es posarà a disposició d'un futur banc d'ADN de la Generalitat Valenciana.  Mezquida ha exposat que durant les excavacions i exhumacions s'han pogut corroborar els testimonis orals i també escrits sobre la situació i les condicions en les quals havien estat afusellades les víctimes. S'han trobat evidències de calç viva sobre els cossos que, paradoxalment a la seva intenció primera, han ajudat a conservar les restes òssies. Així mateix, durant les excavacions l'equip arqueològic ha localitzat projectils de 9 mil•límetres corresponents a subfusells utilitzats per la Guàrdia Civil. En aquest sentit, Mezquida ha recordat que a partir del 1939 els encarregats de molts dels afusellaments era el cos de la Guàrdia Civil atès que l'exèrcit en alguns casos s'hi negava.  Durant la roda de premsa, el president de l'Associació de familiars de víctimes del franquisme de la Fossa 113, Santiago Vallés, ha posat en valor la "valentia" de la Diputació de València per finançar de manera directa els treballs d'excavació i exhumació per tal que "les famílies puguin fer el dol que no varen poder fer".  "Moltes vegades ens pregunten perquè plorem si som tercera o quarta generació però és un trauma que hem heretat" ha continuat Vallés, que ha indicat que "fem la nostra obligació, allò que no els deixaren fer".  El portaveu dels familiars ha demanat que la lluita de l'associació no quedi en una lluita individual sinó col•lectiva i ha remarcat la importància que les institucions estiguin al darrere del "degoteig" de famílies que s'interessen per exhumar cada vegada més fosses al País Valencià.  Així mateix, ha demanat un Pacte d'estat per la Memòria, l'anul•lació dels judicis sumaríssims del franquisme i que tota la documentació sobre els processos que afectin el territori estigui al País Valencià.  Vallés també ha apostat per dignificar el que ha definit com 'Camí de la Sang', el recorregut entre el mur on s'afusellaven les víctimes i el cementiri, i que aquest tingui fotografies i tanques amb els noms, les edats i els oficis dels afusellats.  Per la seva part, la diputada de Memòria Històrica de la Diputació de València, Rosa Pérez Garijo, ha remarcat que la institució oferirà al setembre noves ajudes, amb 30.000 euros més, que se sumen als 230.000 ja oferts, i que han motivat moltes peticions d'obertura o localització de fosses.  Així mateix, ha explicat que manté reunions amb la conselleria de Justícia amb l'objecte de poder coordinar accions, incident en la recuperació i conservació de la memòria oral per poder localitzar fosses i potser presentar una querella contra els crims franquistes, tal com s'ha fet a Pamplona.

Summary: Els cossos de la Fossa 113 de Paterna estaran identificats en el termini d'un any


El personal de la Xarxa de Rescat de Fauna Marina del Departament de Territori i Sostenibilitat ha rescatat cinc cries a primera hora d’aquest dilluns després d'obrir el niu de tortuga babaua localitzat el diumenge a la platja de Vilafortuny de Cambrils (Baix Camp). L’estat físic d’alguns dels exemplars nascuts indicava que feia dies que estaven intentant sortir. Les tortugues rescatades havien quedat atrapades entre la sorra, molt compactada després que el tractor de manteniment de la platja hi hagi estat circulant durant tota la temporada d'estiu. Segons han indicat els agents, uns 85 ous estaven oberts, fet que indica que els quelònids que han nascut han pogut arribar a mar. D'altra banda, dues cries s’han trobat mortes mentre feien eclosió i vint ous més no han tirat endavant. En total, la posta ha estat de 112 ous i el 80% de les cries han sobreviscut al naixement.

Summary: Rescaten cinc cries després d'obrir el niu de tortuga babaua descobert a Vilafortuny de Cambrils


L'Autoritat Independent de Responsabilitat Fiscal (Airef) ha avisat que hi ha un "risc molt alt per a la sostenibilitat financera de Catalunya" per "l'elevat nivell de deute" i els "relativament baixos ingressos corrents sobre el PIB". En un informe, l'ens apunta que la qualitat del deute català a llarg termini és baix -ho diu citant les principals agències qualificadores- i té una dependència "molt elevada" i que "segueix creixent" dels mecanismes extraordinaris de finançament estatal. A tall d'exemple, l'Airef diu que el 74,4% del deute de Catalunya contret el segon trimestre de 2019 és amb l'administració central i suposa el 33% de l'import total dels mecanismes extraordinaris. Tanmateix, l'Airef preveu "el compliment dels objectius de deute de la comunitat el 2019 i 2020". L'ens també creu que és "factible" però "molt ajustat" que mantingui el dèficit per sota del 0% del PIB. Segons l'informe, la Generalitat preveu l'equilibri pressupostari el 2020, assolint l'objectiu de dèficit del 0%, i complir la regla de despesa, respectant el límit del 2,9% fixat per a aquest any. L'Airef veu possible, amb reserves, que hi hagi equilibri pressupostari i aprecia un "risc moderat" d'incompliment de la regla de despesa. L'ens calcula que els ingressos de la Generalitat creixin, en conjunt, un 6% amb relació al 2019 i que les despeses augmentin un 4%, amb un augment destacat del 7% de les despeses de personal. La Generalitat és més optimista i preveu un creixement d'un 9% dels ingressos i de només el 2% de les despeses, en relació amb aquest any. "Les previsions autonòmiques són superiors a les estimades per l'Airef respecte als recursos del sistema de finançament, la recaptació esperada de l'Impost sobre Transmissions Patrimonials i Actes Jurídics Documentats i altres transferències de l'Estat diferents dels recursos del sistema", diu l'informe amb relació als ingressos. Pel que fa a les despeses, l'Airef creu que "assoliran un nivell superior" per l'impacte de les mesures de personal previstes per la Generalitat així com l'acord amb els sindicats per retornar les pagues extraordinàries retallades per la crisi. També estima que les despeses corrents augmentaran un 2% i que les despeses de capital es mantindran. L'ens apunta que "l'adopció de mesures tributàries que sembla preveure" Catalunya en les seves estimacions sobre la regla de despesa "afavoririen" complir-la. L'Airef remarca que l'informe s'ha fet amb informació "provisional i incompleta" perquè els pressupostos de la Generalitat per al 2020 encara estan en fase d'elaboració i negociació i perquè tampoc tenen confirmació del Ministeri d'Hisenda de les previsions d'entregues a compte a les autonomies. L'ens ha fet públics aquest dijous els informes individuals sobre les línies fonamentals dels pressupostos de les autonomies per al 2020.

Summary: L'Airef veu un "risc molt alt" per a la sostenibilitat del deute de Catalunya però que pot complir els objectius el 2020


Més de 300 professionals sanitaris de diversos centres de Catalunya es troben aïllats a casa a Catalunya de forma preventiva per haver estat en contacte amb persones amb coronavirus, segons confirmen fonts del Departament de Salut. Aquesta és una xifra que va variant cada dia. Els afectats per l'aïllament són metges, infermeres i professionals d'altres perfils sanitaris i han d'estar 14 dies al seu domicili, on se'ls fa un seguiment per si presenten símptomes de la malaltia. A més, 25 professionals sanitaris han donat positiu de la malaltia covid-19, ha informat aquest dilluns Salut.

Summary: Més de 300 professionals sanitaris estan aïllats a casa a Catalunya pel coronavirus i 25 han donat positiu


El vicepresident d’Òmnium, Marcel Mauri, ha demanat aquest dijous a les forces independentistes “unitat d’acció” i “estratègies compartides” i s’ha mostrat “convençut” que malgrat el que ha passat al Parlament de Catalunya “no estem en l’escenari” d’una convocatòria electoral a Catalunya. La “fragilitat” mostrada aquest dijous, ha dit, és conseqüència de “decisions judicials que no s’aguanten per enlloc” per part d’un Tribunal Suprem “que intenta condicionar la sobirania del Parlament de Catalunya”, però les forces independentistes “segur que poden intentar fer les coses una mica millor que com s’ha fet avui”. “La situació que s’està vivint a Catalunya ja és prou greu perquè hi hagi aquestes respostes unitàries que vagin més enllà de les dues forces polítiques que estan al govern i abracin el màxim d’actors possible, des del sobiranisme, que és ampli i divers”, ha dit. En tot cas, Mauri ha volgut posar en valor l’acord que finalment han assolit els partits independentistes pel vot dels diputats suspesos i ha recordat que l’Estat espanyol ha “construït una farsa” per “encausar Jordi Sánchez i Jordi Cuixart” i portar-los a un judici “que és una vergonya”.  Mauri ha fet aquestes manifestacions abans de participar a Madrid a la presentació d’un documental sobre els fets dels dies 20 i 21 de setembre del 2017 que van servir de pretext per empresonar els líders de l’ANC i Òmnium.  Al Teatro Santiago Rusiñol de Madrid ha demanat una resposta “fraternal” també des de l’Estat, “perquè ara és l’independentisme qui està perseguit però demà pot ser qualsevol altre moviment polític que gosi qüestionar el règim del 78”.

Summary: Òmnium demana als partits independentistes “unitat d’acció” i no veu "l'escenari" d'una convocatòria electoral


El terratrèmol del grau 4,2 a l'escala de Richter amb epicentre a la Ribera d'Urgellet que s'ha registrat a quarts de sis de la tarda d'aquest dimecres ha estat de major magnitud de Catalunya dels últims quatre anys. Sara Figueres, cap de l'Àrea de Geofísica i Sismologia de l'Institut Cartogràfic i Geològic de Catalunya, ha afegit que ha estat el terratrèmol de més magnitud de la meitat occidental del Pirineu Català des del 1984, quan l'Institut va començar a registrar els sismes. Figueres ha indicat que "s'ha percebut àmpliament a tot Catalunya i molt fortament a la zona epicentral" a través de l'observació del "desplaçament d'objectes, oscil·lació d'objectes penjants i l'ensurt que no se l'estalvia ningú", ha indicat. Durant les primeres tres hores s'han detectat un centenar de rèpliques d'escala inferior. "No hi ha constància de danys materials", ha explicat Figueres. A aquesta magnitud no és habitual que hi hagi danys materials, però sí que s'ha notat des de Barcelona i fins i tot des de Tarragona. El que sí que es preveu són més rèpliques en les properes hores, que podrien arribar al miler, que són les rèpliques d'un terratrèmol de 3,3 graus del 2017.. La zona de l'Alt Urgell és la zona on contacten la placa africana i euroasiàtica, i és producte de l'energia que es va acumulant a la zona de contacte de plaques, que es transmet a altres zones de l'interior on l'escorça pot estar més deformada, ha explicat Figueres. Sismes de la magnitud del que s'ha registrat n'hi ha entre 12.000 i 15.000 cada any al món.

Summary: El terratrèmol de la Ribera d'Urgellet és el de més magnitud de Catalunya dels últims quatre anys


L'alcaldessa de Roses i consellera, Montse Mindan, ha estat escollida presidenta del Consell Comarcal de l'Alt Empordà aquest dimarts després de la renúncia de Ferran Roquer, que s'ha convertit en diputat al Parlament. Mindan ha assumit el càrrec agraint la tasca del seu predecessor i assegurant que continuarà amb el programa de govern que ell va endegar fa tres anys. Roquer, per la seva banda, també ha agraït els suport rebuts per la resta de consellers al llarg del seu mandat i ha desitjat encerts a la seva successora. Durant el ple extraordinari d'avui també han pres possessió del càrrec de consellers comarcals Agustí Badosa i Esteve Gironès, tots dos alcaldes de CiU. Montse Mindan ha estat escollida aquest dimarts presidenta del Consell Comarcal després que Ferran Roquer hagi presentat la seva renúncia. Roquer, que també és alcalde de Borrassà, ha dirigit l'ens durant tres anys i ha decidit deixar-ho després que s'hagi convertit en diputat al Parlament de Catalunya.  El relleu s'ha produït avui en el marc d'un ple extraordinari on, a banda de la candidatura de Mindan a la presidència, se n'han presentat tres més. La també alcaldessa de Roses, però, ha estat qui més vots ha rebut i s'ha proclamat presidenta per majoria absoluta.  Abans de fer el relleu, el seu predecessor, Ferran Roquer, ha tingut paraules d'agraïment pels consellers comarcals que l'han acompanyat durant aquests tres anys en el càrrec així com per al seu equip. Ha atribuït la decisió a la seva nova situació personal i ha reivindicat la tasca feta durant el temps que ha estat al capdavant de l'ens.  Per la seva banda, Mindan s'ha compromès a ser "justa" en l'exercici del càrrec i ha assegurat que continuarà amb el programa de govern endegat pel seu predecessor. Especialment, ha dit, en els eixos socials, formatius i culturals, per als quals ha reivindicat finançament tot recordant que els Consells Comarcals no tenen ajuts en aquest àmbit.  Mindan també ha agraït el suport de la seva família i de Roquer, amb qui ha assegurat haver treballat colze a colze durant aquests tres anys.  Durant el ple d'avui, també han pres possessió del càrrec de consellers comarcals Agustí Badosa i Esteve Gironès, tots dos alcaldes de CiU. Properament abandonarà el càrrec el vicepresident de l'ens, Quim Felip, que s'ha convertit en diputat a la Diputació de Girona en substitució de Marta Felip.

Summary: Montse Mindan assumeix la presidència del Consell Comarcal de l'Alt Empordà després de la renúncia de Ferran Roquer


El Departament de Salut ha confirmat aquest dimecres que en les darreres hores han mort tres persones amb covid-19 en hospitals de la Regió Sanitària de Lleida, i unes altres dues en centres de l'Alt Pirineu. També s'han sumat 38 nous casos positius de coronavirus, dels quals 36 a Ponent i 2 al Pirineu i l'Aran. L'actualització de dades eleva la xifra de víctimes mortals registrades a la demarcació des de l'inici de la pandèmia en 107, mentre que el nombre total d'afectats arriba a 1.387. Actualment, 175 persones es troben ingressades en hospitals lleidatans, 37 de les quals a l'UCI. D'altra banda, en les últimes hores 30 persones han rebut l'alta i el nombre acumulat de pacients que han superat la malaltia a la demarcació ja és de 435. Actualment, 144 persones es troben ingressades en centres hospitalaris de la Regió Sanitària de Lleida amb coronavirus. D'aquestes, 85 es troben ingressades a l'Hospital Universitari Arnau de Vilanova de Lleida, 55 dels quals estan estables a planta i 31 es troben a l'UCI. 34 persones estan ingressades a l'Hospital de Santa Maria de Lleida, 28 de les quals estan estables a planta i 6 es troben a l'UCI. Així mateix, 24 persones estan ingressades en centres privats, totes estables a planta. D'altra banda, actualment 31 persones es troben ingressades en centres hospitalaris de l'Alt Pirineu i Aran amb coronavirus. D'aquests, 5 es troben ingressats a l'Espitau Val d'Aran, tots estables a planta. 18 persones estan ingressades a l'Hospital Comarcal del Pallars a Tremp, totes a planta; 4 persones es troben ingressades a la Fundació Sant Hospital de la Seu d'Urgell estables a planta; i 4 persones més es troben ingressades a l'Hospital de Cerdanya estables a planta.

Summary: Salut confirma la mort de cinc persones amb coronavirus en les darreres hores als hospitals lleidatans i 38 casos nous


Els plataners de la Rambleta de Sant Julià de Vilatorta (Osona) finalment continuaran al seu lloc. La plataforma de veïns que es va crear per salvar els arbres, que va aconseguir més de 900 firmes per aquest propòsit, ha valorat la notícia amb satisfacció. Ara, després de l'aprovació inicial del projecte en el ple del mes de gener, s'obre el període d'al·legacions, per si algú hi vol fer esmenes, però els veïns que han lluitat per mantenir els arbres ja han dit que no tenen intenció de presentar al·legacions. L'alcalde, Joan Carles Rodríguez, ha explicat que la decisió s'ha pres escoltant tots els veïns, però també gràcies als estudis tècnics que s'han encarregat. El projecte del nou carrer té un cost de 574.000 euros, uns 35.000 més que el disseny inicial sense els arbres.   La mobilització ciutadana i els estudis tècnics han aconseguit que la Rambleta de Sant Julià de Vilatorta pugui mantenir l'arbrat, que en total engloba 29 plataners i 2 roures. Els estudis han posat de manifest que les arrels dels arbres no es concentren al centre del carrer, sinó que sobretot es troben a la vorada de la vorera actual, la qual cosa s'ha traduït en què si es respectaven les arrels, seria possible conservar-los. Inicialment, l'ajuntament va decidir treure l'arbrat  perquè amb les obres que calia fer per fer arribar els serveis als veïns es va considerar que s'acabaria matant els arbres.   El nou projecte eixampla els escocells, la qual cosa fa que si calgués replantar algun arbre de nou, es pugui fer sense modificar la configuració del carrer. Segons s'apunta en els estudis de viabilitat, amb els nous escocells també s'augmenta la superfície de carrer que permet oxigenar les arrels superficials per tal que no hi hagi tantes incidències a l'interior de les finques privades.  La via passarà a ser un carrer d'una sola direcció (sentit Vic) i de prioritat invertida. Això vol dir que la calçada i la vorera estaran al mateix nivell. La velocitat estarà limitada a unes 20 km/h i la prioritat la tindran els vianants.  L'alcalde de Sant Julià de Vilatorta, Joan Carles Rodríguez, ha destacat que, més enllà del debat sobre l'arbrat, les obres suposaran una millora important pel veïnat. Segons ha explicat, el projecte també inclou la construcció d'un itinerari per a vianants del passeig de la Generalitat a la carretera BV-5201, i la continuació de les voreres del lateral de la mateixa carretera, fins ara inexistents.  De la seva banda, els veïns de la plataforma que s'oposava al projecte de reforma que preveia la retirada dels arbres han valorat molt positivament la notícia. "El que inicialment era una decisió tècnica, passa a ser política, i que ara es preservin els arbres és d'agrair", ha dit Artús López, un dels veïns. Aconseguit l'objectiu, doncs, ara en ple període d'al·legacions la plataforma no preveu presentar-ne.   "Potser hi haurà veïns del carrer que no estaran contents, però nosaltres no hem anat mai en contra d'aquests veïns ni en contra que tinguessin els serveis que es mereixen", ha destacat Artús López. "La única cosa que hem defensat és el patrimoni de Sant Julià", ha afegit. I ara, la feina passa a ser de l'ajuntament per fer entendre als veïns del carrer que un bé privat no pot passar per damunt d'un bé comú i que se'ls farà arribar els serveis que necessiten, ha afegit.

Summary: Els plataners de la Rambleta de Sant Julià de Vilatorta continuaran al seu lloc


Joves voluntaris de Càritas de Girona envien vídeos i missatges de suport a la gent gran que està en residències per trencar l'aïllament que pateixen durant el coronavirus. Són participants del projecte Apadrinar un Avi que porta deu anys en funcionament. Amb la crisi sanitària i la limitació de les visites a residències, s'han ajudat de les noves tecnologies per fer-los arribar l'escalf i donar-los ànims. Alumnes d'alguns serveis d'intervenció educativa de la institució a la demarcació i també AMPA d'escoles i instituts s'han sumat a la iniciativa per ajudar a les persones grans durant el confinament.  La iniciativa va començar amb l’enviament de vídeos, textos i fotografies del jovent cap als seus avis apadrinats, que necessiten ara més que mai aquest contacte per fer front a la situació d’aïllament. Passat els dies, ja són desenes els missatges que els joves han enregistrat i fet arribar als avis, però continuen creant-ne de nous cada dia.  El projecte Apadrinar un Avi compta amb la participació d'estudiants d'instituts que col·laboren a tota la diòcesi de Girona. Abans de la pandèmia, dedicaven unes hores a la setmana a visitar persones grans que viuen en residències. Conversaven amb ells i s'entretenien amb jocs de taula.   Segons Càritas, les trobades contribueixen a augmentar l’autoestima i el benestar de les persones grans. I els joves, per la seva banda, reben l’experiència i la saviesa de les persones apadrinades. En alguns casos, aquestes relacions s’allarguen i continuen un cop finalitzat el període d’apadrinament, perquè les relacions humanes que es forgen acaben transcendint els propis objectius d’aquest projecte, que ja té més de deu anys i que ha estat premiat i reconegut en diverses ocasions

Summary: Joves voluntaris gironins envien vídeos de suport a gent gran de residències per combatre l'aïllament del coronavirus


Una trentena de caminadors ha iniciat la marxa Camins de la Llibertat que arribarà diumenge al migdia al monestir de Montserrat. Des de la zona de la Roca Tallada de les Cases d'Alcanar, al Montsià, i acompanyats per un estendard amb la cara de Jordi Sànchez, ha començat a caminar el testimoni que ha de portar diumenge, centenars de missatges de suport a les famílies. Es tracta d'un bloc on s'aniran escrivint paraules en defensa de la llibertat en cadascun dels 17 trams que conformen la marxa, un per cada pres o exiliat i un dissetè per demanar l'alliberament dels empresonats. La planificació preveu que alguns trams es facin corrent i altres a peu. Els organitzadors confien que la xifra d'inscrits, de moment 700 persones, es dispari i superi el miler de participants, a més dels actes que se celebraran a cada municipi pels quals passa la marxa. Inspirats per la iniciativa KMS per la Llibertat, que va portar un grup de corredors a cobrir els més de 700 quilòmetres que separen Barcelona de les presons de Madrid on es troben reclosos els polítics i líders independentistes, un grup d'aficionats a les curses i a la muntanya del Camp de Tarragona i les Terres de l'Ebre es va organitzar en qüestió d'hores per posar en marxa una iniciativa similar. En aquesta ocasió, utilitzant els camins, senders i corriols que creuen el país des del sud fins al centre, sortint divendres des de les Les Cases d'Alcanar, el mateix dia que se celebra la Mare de Déu de Montserrat, i arribant diumenge al migdia a la muntanya de Montserrat, després d'uns 240 quilòmetres de trajecte dividits en disset trams. Hi haurà etapes més llargues i d'altres més curtes, caminant, d'altres corrent i també mixtos, que es cobriran de forma continuada, sense aturar-se pràcticament, mitjançant relleus. El recorregut, segons ha explicat Marc Fernández, un dels organitzadors, passarà per municipis com Sant Carles de la Ràpita, Amposta, Roquetes, Vandellòs, Mont-roig del Camp, l'Alforja, Vinyols i els Arcs o Reus. En aquest sentit, han volen homenatjar, amb el pas de la marxa, poblacions que van patir episodis de violència policial el passat 1-O.  Tot i que, d'entrada, es van inscriure unes 700 persones fins aquest dijous, els organitzadors confien arribar al miler al final dels tres dies de marxa, a l'arribada a Montserrat. Aquest divendres al matí, a les Cases d'Alcanar, unes vuit o nou persones s'han acabat afegint a la vintena que prenia la sortida per cobrir el tram fins a  Sant Carles de la Ràpita. A la finalització de cadascun dels disset trams es passarà el testimoni al següent. El bloc anirà rebent els missatges de personalitats de cada població de pas i es lliurarà a l'arribada a Montserrat a les famílies dels presos. Una bandera anirà comptabilitzant cadascun dels recorreguts parcials que es vagi complint. També s'incorporarà, a cada tram, la imatge d'un dels dirigents independentistes privats de llibertat o a l'exili. "Creiem que, finalment, arribarem a les mili persones fen el recorregut. Però l'impacte serà força més important. Molts pobles s'han bolcat: hi haurà gent que no farà tot el tram però ens rebran amb grallers, castellers, corals. Les entitat socials de diferents pobles ens donaran la benvinguda als participants del tram. Això eixampla més aquest clam de volem democràcia i lliberta", ha explicat Jordi Bort, regidor de l'Ajuntament d'Alcanar i també organitzador de la iniciativa. "No es tracta només que una o dos persones facin tot el recorregut. No és el projecte d'una persona: hi intervé tota la societat. Tothom ha volgut ser partícip de la iniciativa amb poques hores", ha reflexionat, per la seva banda, Fernández, tot recordant que el nom de Camins de la Llibertat reflecteix la voluntat de voler a donar a conèixer la veu dels participants, reivindicar la "lliure expressió" fent una activitat "que ens agrada", més enllà de les posicions polítiques de cadascú.

Summary: Arrenca la marxa Camins de la Llibertat a les Cases d'Alcanar amb previsió de superar el miler de participants


El colpidor curtmetratge de Dani Seguí, 'Fished', ha estat el guanyador de la secció CovMAXI en la quarta edició del concurs de curtmetratges del Festival de Cinema de la Terra Alta, In-FCTA. El jurat ha concedit un accèssit a l'obra de Míriam Montero, 'Aquí i allí'. En la secció CovMINI –per a menors de 16 anys- s'ha premiat 'L'orinal', de Clàudia Vidal, una proposta humorística de cinema mut amb un repartiment d'actors i actrius infantils. La participació s'ha mantingut en la mitjana habitual, tant al concurs com a les formacions – que enguany s'han ofert en streaming per Instagram-, però la qualitat de les propostes ha fet un salt en aquesta quarta edició, gràcies també als cursos de producció audiovisual de l'escola FX Animation. El Festival de Cinema de la Terra Alta, l'In-FCTA, ha aconseguit mantenir-se viu en una edició marcada per la situació sanitària que l'ha apartat dels carrers de Bot i dels municipis de la comarca. Aquest certamen, nascut gairebé com un joc d'estiu entre amics, s'ha consolidat i ha decidit fer una aposta pels curtmetratges a la vegada que ha promogut i incentivat que les propostes dels participants hagin fet un "salt qualitatiu". Han estat una desena els films presentat que han optat als premis. 'Fished' de Dani Seguí, i 'Aquí i allà' de Míriam Montero (amb un accèssit) han estat els curts premiats.  El jurat d'aquesta quarta edició de l'In-FCTA 2020 ha estat format per l'actriu i directora Antonia San Juan, l'actriu i cantant Itziar Castro, la CEO de l'escola FX Animation, Fàtima Vilà, i la directora del centre d'art ebrenc Lo Pati, Aïda Boix. FX Animation ha estat l'encarregada d'impartir una desena cursos de formació per aprendre a crear un curtmetratge des de la preproducció fins a la postproducció, passant pels efectes especials, l'edició, la realització o la direcció de fotografia, entre d'altres. Els cursos, amb una vintena d'alumnes de mitjana, es van fer en obert entre el 6 i el 17 de juliol, a través d'Instagram Live, oferint una marge de temps per aplicar totes les eines de creació apreses en els curts que es podien presentar al concurs fins a l'1 d'agost.  Aquest impuls a la professionalització s'ha fet notar. "Va començar com un joc on tothom tingués l'oportunitat de fer cinema però ara havent decidit fer un festival de curtmetratges picarem més alt en la qualitat i en el filtre dels que es puguin presentar. També es valorarà amb una secció a part la feina dels cineastes amateurs", ha explicat el director de l'In-FCTA, l'actor Ivan Massagué. "La qualitat és bastant millot i això ens interessava que passés i per fi ha passat", ha afegit  La cloenda  Aquesta edició telemàtica ha tingut també la seva gala de cloenda però un mica més lluny de la plaça major de Bot. La gran festa de tancament es va gravar a principis de juliol, en un entorn únic i s'ha pogut seguir a la web i per televisió. Al voltant d'una taula i avituallats per Pablo Albuerne, conegut com a Gipsy Chef, convidats de luxe com Edu Soto, Mireia Aixalà, Sergi Pompermayer, o Juli Fabregas i Jordi Díaz, que han fet de mestres de cerimònia, han convertit una trobada entre amics en un espectacle que ha combinat l'humor, la música, el teatre i també les reflexions d'una bona sobretaula. Les actuacions de Sílvia Pérez Cruz, Muchachito -Jairo Perera- i Bebe -Nieves Rebolledo- s'han intercalat també amb l'anunci dels premiats i altres espectacles, com el de la ballarina Tatiana Monells. Tota la festa s'ha maridat amb els vins de la Terra Alta, una comarca que el festival i Massagué estan difonent i promocionant arreu.   "És aquest crit el que hem fet en la gala ajuntant amants del vi, de la gastronomia i de les arts escèniques en una comarca que m'estimo i que volem que tingui un lloc cultural i se li faci cas", ha apuntat el director d'In-FCTA. "Sense cultura no hi ha educació, ni pensament i no arribes a res. Fonamentar la cultura a la Terra Alta, que m'estima i m'ajuda, és aquest feedback. S'ho mereix i és la meva manera d'aportar", ha explicat Massagué respecte al seu compromís. "Ara ja no podem parar, hi ha gent que ens ho demana", ha afegit respecte al futur d'In-FCTA.

Summary: 'Fished', de Dani Seguí, guanya el quart concurs de curts del Festival de Cinema de la Terra Alta


La Generalitat ha aprovat la proposta de resolució provisional per renovar l'autorització ambiental de la paperera Hinojosa de Sarrià de Ter (Gironès) i fixa "noves condicions de control i supervisió de les instal·lacions" per minimitzar el seu impacte ambiental. L'informe que ha passat per la Ponència Ambiental posa el focus en els sorolls i les pudors que emanen de la planta i que tant veïns com ajuntament denuncien. En aquest punt, l'informe conclou que la paperera ha de desenvolupar el pla per minimitzar-los i complir amb les condicions fixades a les ordenances municipals aprovades. La Generalitat desestima les al·legacions que reclamaven el tancament preventiu de la planta o la seva clausura per la proximitat amb habitatges: "És una activitat existent de la qual es revisa la seva autorització ambiental, no estem davant d'un tràmit de legalització ni d'ampliació". La plataforma ciutadana Prou lamenta que "es prioritzi l'activitat industrial per sobre del benestar i la salut de les persones i el medi ambient". L'ajuntament subratlla que està analitzant el detall de la documentació seguint criteris tècnics.  El març del 2017, la secretaria de Medi Ambient i Sostenibilitat va emetre una resolució per iniciar el procediment de revisió d'ofici de l'autorització ambiental de la paperera Hinojosa per assegurar que l'activitat compleix la llei de prevenció i control ambiental. Ara, la Ponència Ambiental del 19 de desembre, ha aprovat la proposta de resolució provisional que renova aquesta autorització ambiental.  Segons l'informe, durant la tramitació de l'expedient han recopilat informació i documentació de l'empresa, han sol·licitat informes al Servei de Vigilància i Control de l'Aire (SVCA), a l'Agència de Residus de Catalunya (ARC), a l'Agència Catalana de l'Aigua (ACA) o al Servei per la Prevenció i Control de la Contaminació Acústica i Lumínica (SPCCAL), entre altres.  El mateix ajuntament també ha emès informes relacionats amb les seves competències, concretament detallant les ordenances municipals aprovades que regulen les pudors i els sorolls que produeix la fàbrica i que ha provocat queixes constants dels veïns.  L'informe aprovat recull aquestes "condicions municipals" i estipula que, en relació a la contaminació acústica, Hinojosa ha de donar compliment a l'ordenança reguladora del soroll i les vibracions de Sarrià de Ter i al mapa de capacitat acústica del municipi. En relació a la contaminació odorífera, l'expedient subratlla que la paperera haurà d'executar "cadascuna de les mesures correctores" incloses en el Pla de Gestió d'Olors (PGO) i "en el termini que es marquen en el mateix document". "En conclusió, ha de complir amb els valors d'emissió establerts en la ordenança d'olors i els seus annexos", recull el document.  Segons va anunciar Hinojosa el mes passat, preveuen invertir fins a 2 MEUR per reduir les males olors que desprèn la factoria i complir amb aquesta ordenança el setembre del 2020. El gruix de les actuacions, segons va detallar el gerent de l'empresa, es focalitzaran a la depuradora. Els veïns, però, tips de pudors, van reclamar el tancament preventiu de la fàbrica fins que el problema estigui solucionat.  La proposta de resolució aprovada per la Ponència Ambiental descarta tant clausurar l'activitat com declarar que és "incompatible" amb l'entorn residencial i d'habitatge. Les al·legacions posaven el focus, també, en una nova activitat de fabricació ondulat i sostenien que es feia "sense cobertura administrativa". L'informe conclou que aquesta activitat "funciona en ple dret" perquè és "compatible" amb els permisos amb els quals compta la paperera. També rebutja ordenar el cessament de l'activitat pels incompliments detectats en els informes ambientals elaborats en els darrers tres anys. L'expedient subratlla que l'empresa forma part d'una comissió de treball amb l'ajuntament i supervisada pel Departament de Territori i Sostenibilitat i, en aquest marc, ja ha proposat "diverses mesures correctores" per minimitzar les olors i complir amb la normativa. Unes mesures que també compten amb uns terminis d'execució.   A més, l'expedient recull que Hinojosa té l'obligació de complir amb els requisits establerts en l'autorització ambiental. En cas d'incompliment, assenyalen, la direcció general de qualitat ambiental i canvi climàtic "prendrà d'immediat les mesures necessàries per tornar a assegurar-ne el compliment" i, si s'escau, exigirà "mesures complementàries".  "En cas que la infracció de les prescripcions de l'autorització suposi un perill imminent per a la salut humana o amenaci amb causar un efecte nociu significatiu immediat en el medi ambient, s'ha de suspendre l'explotació de les instal·lacions, o de la part que correspongui, fins que no es pugui tornar a assegurar el compliment de les prescripcions establertes a l'autorització", afegeix l'informe que també estipula les actuacions de seguiment que s'hauran de dur a terme i en quins terminis.  En relació al soroll, fixen que una entitat de control habilitada haurà de fer controls acústics que tenen un periodicitat bianual fent mesures en ambient exterior. Un laboratori serà qui faci el control odorífer de les emissions a l'atmosfera a través dels focus emissors, després de l'execució de cadascuna de les fases de les mesures correctores presentades per l'empresa i al final de l'obra. Aquest laboratori haurà de constatar si son eficaces, si compleixen l'ordenança municipal i ho posarà en coneixement de l'ajuntament.  Prioritzar l'activitat industrial A través d'un tuit, la plataforma ciutadana Prou ha assegurat que està "disconforme" amb la decisió de la Generalitat perquè entenen que prioritza l'activitat industrial "per sobre del benestar i de la salut de les persones i del medi ambient". "Una pena deixar Sarrià de Ter abandonada a la seva sort una vegada més", afegeix la plataforma que assegura que estudiaran les opcions per recórrer la decisió. L'alcalde de Sarrià de Ter, Narcís Fajula, ha detallat que han posat la resolució en mans dels serveis tècnics, tant jurídics com enginyers, per valorar-ne l'abast i decidir els passos a seguir. La resolució inclou que "es donarà audiència" a l'ajuntament perquè faci les al·legacions "que cregui oportunes".

Summary: La Generalitat renova l'autorització ambiental de la paperera Hinojosa i fixa "noves condicions" per reduir l'impacte


JxCat avisa ERC que un 'sí' al suplicatori per investigar Laura Borràs provocarà canvis en les relacions de les dues formacions independentistes. Així ho expliquen a l'ACN fonts de la formació de Carles Puigdemont. De fet, a JxCat preveuen que ERC votarà a favor o bé s'abstindrà a la retirada de l'aforament de la diputada i exconsellera de Cultura. Si els republicans no s'oposen a la concessió del suplicatori -que reclama el Suprem-, les tensions entre JxCat i ERC es tensarien encara més. Tot i que les conseqüències no tindrien perquè traduir-se en canvis al Govern -segons admeten des de JxCat-, sí que preveuen que la relació entre els dos socis pateixi una nova "estrebada", tal com constaten des de l'entorn postconvergent. El president de la Generalitat, Quim Torra, ja ha advertit aquest dimecres, a Catalunya Ràdio, que Borràs "no tindria un judici just" en mans de Manuel Marchena. Borràs forma part del nucli més proper a Torra, i el president ha estat dels més contundents a l'hora de defensar l'exconsellera del seu Govern. Torra també considera que no s'entendria que ERC avalés la concessió del suplicatori per investigar Borràs. La comissió de l'Estatut del Diputat del Congrés va establir l'11 de juny com a data perquè la portaveu de JxCat a la cambra baixa espanyola presenti les al·legacions contra la concessió del suplicatori que reclama el Suprem. La comissió ha d’elaborar un dictamen que s’elevarà al ple del Congrés que, si s'accepta, provocarà que el tribunal tingui via lliure per investigar Borràs. Tensió avui al Congrés La tensió entre ERC i JxCat s'ha tornat a fer evident avui mateix al Congrés, durant el debat per la sisena pròrroga de l'estat d'alarma -on els republicans s'abstindran i el grup de Borràs s'hi oposarà. El portaveu d'ERC, Gabriel Rufián, ha començat per defensar l'abstenció i ha remarcat que els republicans utilitzaran els 13 diputats que tenen a la cambra baixa "li pesi a qui li pesi". "Per ERC parla i decideix ERC. Des de Brussel·les fins a Martorelles, passant pel Congrés i el Parlament. No som els criats de ningú. El nostre únic amo és el poble de Catalunya, a qui només li serveixen els fets i no la màgia". Just després Borràs ha assegurat que que l'única opció és “un estat propi” i que, per això, “cal que les forces independentistes vagin juntes, encara que es pugui discrepar”. La diputada ha asseverat que cal unitat entre els independentistes encara que “hi hagi coses que puguin molestar, com el discurs de Rufián”, que ha qualificat “d’ofensiu” i de tenir la mirada posada "en el passat". Ja a la tarda, Rufián ha respost a Borràs que convé "no barallar-se", i també que cal "unitat", però ha lamentat que la seva formació "desqualifiqui" l'abstenció dels republicans perquè Cs també facilitarà la sisena pròrroga de l'estat d'alarma. "És com si jo digués que el vostre vot no val perquè és el mateix que Vox", ha dit. Sobre el fet que Borràs hagi considerat "ofensiu" el seu discurs previ, ha valorat: "Si no sou Convergència, no us heu de cabrejar si parlo de Pujol. No té cap sentit". Penes de presó i inhabilitació per 4 delictes A la diputada i portaveu de JxCat al Congrés se li atribueixen suposats delictes de prevaricació, frau a l’administració, malversació de diners públics i falsedat documental en l’etapa en què era directora de la Institució de les Lletres Catalanes (ILC). En total, Borràs podria ser condemnada fins a 15 de presó, a més d'una possible inhabilitació de càrrecs públics. L’encarregat al Suprem de vehicular la petició de suplicatori ha estat el president de la Sala II, Manuel Marchena, que ha enviat un ofici al president del Tribunal Suprem, Carlos Lesmes, perquè traslladi el suplicatori a la presidenta del Congrés dels Diputats, Meritxell Batet. Aquesta petició va acompanyada dels arguments pels que l’instructor de la causa, el magistrat Eduardo de Porres, considera que cal jutjar la portaveu de JxCat. De Porres ja va citar a declarar Borràs al Suprem el 14 de febrer. Es tractava d’una declaració voluntària en qualitat d’investigada, que la diputada va declinar. Tot plegat després que el passat 17 de desembre el Suprem va obrir la causa contra Borràs seguint les actuacions del Jutjat d’Instrucció 9 de Barcelona, a qui la defensa de la portaveu de JxCat acusa d’iniciar una investigació judicial “prospectiva” amb motivacions polítiques. El Suprem va considerar que hi havia motius per seguir la causa contra Borràs perquè els fets descrits pel jutjat de Barcelona “podrien ser constitutius de delictes de prevaricació, frau a l’administració malversació de diners públics i falsedat documental”. Segons aquesta actuació del Jutjat de Barcelona que el magistrat del Suprem Eduardo de Porres ha fet seva en l’exposició de fets que motiva el suplicatori, entre els anys 2013 i 2017 la ILC va adjudicar 18 contractes menors per un import total de 259.863 euros de manera directa o indirecta a Isaías Herrero Florensa -també encausat-, amb qui Borràs mantindria una relació d'amistat. El Suprem sosté que Borràs i Herrero haurien actuat "de comú acord" per fraccionar de manera il·legal els contractes i falsificar els pressupostos presentats en cada expedient simulant la participació de terceres persones.


Un dels lemes que porta el vehicle és una cita de Rivera assegurant que l'avortament no és violència ACN Barcelona.-Membres de la CUP de Barcelona han aturat l'autobús d'Hazte Oír al carrer Pau Claris amb València. Un dels lemes que porta el vehicle és una cita d'Albert Rivera assegurant que l'avortament no és violència. L'entitat ha explicat a l'ACN que han destrossat part del vinil que recobreix l'autobús i també hi ha danys en un vidre. "Fora feixistes dels nostres barris. L'avortament és un dret", han exclamat els anticapitalistes des de Twitter, on han penjat un vídeo on es veu com agents dels Mossos d'Esquadra els aparten de davant de l'autobús. Hazte Oír ha posat en funcionament tres autobusos aquesta setmana amb frases de Rivera, Pedro Sánchez i dels populars Andrea Levy i Javier Maroto. Els temes són  l'avortament, les lleis LGTBI i Catalunya.  Els vehicles pretenen circular per Madrid, Barcelona, València i Sevilla.

Summary: Membres de la CUP de Barcelona aturen l'autobús d'Hazte Oír al carrer Pau Claris


El Parlament de Catalunya ha aprovat una moció on "renuncia" a qualsevol iniciativa "unilateral o il·legal" per poder iniciar una relació institucional "lleial i sincera" amb l'Estat i abordar així "els temes d'interès" dels ciutadans. La moció, presentada pel PSC, ha comptat amb el suport dels socialistes, Ciutadans, el PP i CatECP (64 a favor) i amb només 61 vots de les formacions independentistes, de manera que la majoria independentista al Parlament no era present a la votació i s'ha acabat aprovant. També s'ha aprovat un punt del text on el Parlament es compromet a garantir "l'estabilitat política i la seguretat jurídica" perquè les activitats econòmiques es puguin fer "amb normalitat". Als altres punts de la moció, que no s'han aprovat, els socialistes també proposaven que la cambra rebutgés els aldarulls i "la violència" a Barcelona perquè "han aprofundit la tensió política i social" i han perjudicat la imatge, la reputació i l'economia", així com el rebuig de la violència com a "instrument legítim". També s'ha rebutjat donar "ple suport" as cossos policials i "treballar per recuperar la convivència", així com convocar tots els grups parlamentaris per obrir "un diàleg sincer" sobre la situació política a Catalunya i buscar els aspectes "que uneixen per sobre dels que separen". Durant el debat els socialistes han reclamat a l'executiu i al president de la Generalitat, Quim Torra, que no "condemnin la violència" i els han avisat que no es pot ser "tebi" davant qui fa servir "mecanismes no democràtics". "Tothom pot fer defensa legítima de les seves idees però no es pot utilitzar la violència", ha subratllat la diputada Alícia Romero. Durant el debat, Ciutadans ha retret al Govern que hi hagi hagut "actuacions inassumibles en democràcia" i s'ha referit al tall de carretera convocat per Tsunami Democràtic a l'AP-7, que ha assegurat que l'executiu "avala". Així, han insistit que no hi pot haver "diàleg" amb un Govern que "es fa selfies amb comandos radicals" i "qüestiona" la policia. "Qui genera el caos és aplaudit, i qui garanteix l'odre és qüestionat", han reblat. Tant ERC com JxCat, per la seva banda, han recriminat als socialistes que a la moció apostin per un "diàleg sincer" quan al govern espanyol amb Pedro Sánchez no treballen en la mateixa línia. De fet, el diputat d'ERC, Bernat Soler, ha afegit que aquesta moció la van presentar els socialistes en campanya electoral i que, un cop acabada la campanya, canviïn el discurs. També en la línia del diàleg Susanna Segovia (CatECP) els ha retret que demanin diàleg però després "no agafin les trucades" del president de la Generalitat, Quim Torra. "De quin diàleg honest i sincer parlem? De seguir judicialitzant, utilitzant el TC? El PSC s'hauria de replantejar el seu paper en el diàleg", ha afegit.

Summary: El Parlament aprova "renunciar a iniciatives unilaterals o il·legals" per tenir "una relació lleial i sincera" amb l'Estat


Un treballador de 27 anys i veí de Navàs (Bages) ha mort aquest dimecres al matí en despendre's una placa de minerals del sostre d'una galeria de la mina de Vilafruns (Balsareny) on estava treballant. Els Mossos han rebut l'avís a les 10.11 hores, tot i que la companyia Iberpotash ha informat a través d'un comunicat que l'accident s'hauria produït sobre les nou del matí. Segons el cos policial, una treballadora ha alertat del despreniment i que un treballador havia quedat atrapat. En arribar al lloc, els mossos han comprovat que l'home atrapat havia mort. Iberpotash ha lamentat profundament els fets i ha recordat que l'últim accident mortal a la mina de Vilafruns es va produir l'any 2006.  Un despreniment de minerals del sostre d'una galeria de la mina de Vilafruns ha provocat la mort d'un treballador aquest dimecres al matí. Segons fonts de la companyia, en aquells moments el treballador es trobava amb tres persones més a l'interior de la mina, ja que el protocol de l'empresa és que sempre hi hagi equips d'un mínim de quatre persones treballant a les mines. Un dels companys de la víctima mortal ha hagut de ser atès pel Servei d'Emergències Mèdiques, ja que ha patit un atac de pànic.  Segons han informat els Mossos d'Esquadra, a l'accident hi ha intervingut dues dotacions dels Mossos de la comissaria de Manresa i els serveis del Sistema d'Emergències Mèdiques. Els fets han estat posats en coneixement del Jutjat d'instrucció en funcions de guàrdia de Manresa i del Departament d'Empresa i Ocupació, d'acord amb els procediments habituals en accidents laborals amb víctimes mortals.  De la seva banda, la companyia Iberpotash ha emès un comunicat on lamenta profundament l'accident i trasllada el seu condol i solidaritat a la família, companys i amics de la víctima. L'empresa informa que, en senyal de dol i solidaritat, les instal·lacions tant industrials com d'extracció han cessat aquest matí la seva activitat fins després del funeral de la víctima, que encara no s'ha concretat quan tindrà lloc. Iberpotash relata que, segons les primeres investigacions, l'accident s'hauria produït sobre les nou del matí a l'interior de la mina i les causes són objecte d'investigació tant per la companyia com per les autoritats competents. La víctima tenia 27 anys, era veí de Navàs i pertanyia a una empresa contractista de Berga que s'encarregava dels serveis de manteniment. L'empresa minera també ha explicat que han estat informats els membres dels comitès d'empresa de les instal·lacions de Sallent-Balsareny i de Súria, així com també les autoritats locals i l'administració catalana.  El darrer  accident mortal a la mina de Vilafruns es va produir l'any 2006 i, segons el pacte signat entre l'empresa i la Generalitat, aquesta mina cessarà la seva activitat l'any 2017. Malgrat aquest tràgic fet, ha informat Iberpotash, la companyia "reitera el seu ferm compromís per la seguretat dels seus operaris i col·laboradors, eix fonamental de la seva política empresarial".  Fins al lloc de l'accident s'hi ha desplaçat el delegat del Govern a la Catalunya Central, Juli Gendrau, així com també la directora dels Serveis Territorials d'Empresa i Ocupació, Bàrbara Minoves. Gendrau ha atès els mitjans de comunicació per traslladar el condol als familiars de la víctima i donar suport a l'empresa davant del tràgic accident. De fet, Gendrau ha afirmat que el fet que des de l'any 2006 no hi hagi hagut cap altre accident mortal a la mina "demostra que l'empresa compleix els protocols de seguretat".

Summary: ACTUALIZACIÓ:Mor un treballador de 27 anys en desprendre's una part del sostre d'una galeria de la mina de Vilafruns a Balsareny


L'Ajuntament de Mollerussa té previst portar a l'aprovació de Ple extraordinari que tindrà lloc aquest dijous l'adjudicació del servei de neteja d'edificis i espais públics per un import de 197.361 euros, un cop resolt el concurs públic obert per licitar la prestació en 6 lots diferents i al qual es van presentar 10 empreses. Així ho ha explicat aquest dimarts l'alcalde Marc Solsona que ha indicat que al final han estat tres les empreses guanyadores. D'altra banda, el Ple valorarà el desistiment de la licitació del servei de manteniment de jardineria al detectar errors en el plec de clàusules del concurs, el termini de presentació de les pliques del qual acabava ahir dilluns. Solsona ha dit que està a l'espera d'un informe sobre si l'errada és esmenable i que, en cas que no ho sigui, es desestimarà l'actual procés i es tornarà a licitar el servei. Pel que fa a la neteja de les instal·lacions esportives, es proposa l'empresa Ilunion Limpieza SA per un preu anual del servei de 29.075 euros per les millores en l'organització del servei i l'augment en les freqüències de supervisió. Pel lot de centres escolars, es proposa l'empresa Serveis LIC 1999, per un preu anual del servei de 87.458 euros amb un programa d'organització de treball que augmenta les freqüències de neteja i ho fa amb sistemes innovadors com la desinfecció dels teclats d'ordinador amb irradiació de raig UV-C o l'aplicació de la biotecnologia en determinats processos.  La mateixa empresa també ha guanyat el concurs en l'apartat de la neteja d'equipaments culturals per un preu anual del servei de 33.736 euros i el d'equipaments varis com el Casal d'Avis, l'estació d'autobusos o La Banqueta en aquest cas amb un preu anual de servei de 18.092 euros. En els dos lots també proposa aplicar sistemes innovadors de neteja com en els centre escolars. Respecte a les dependències del consistori, ha estat l'empresa Pulit Lleida la que ha obtingut millor puntuació amb un preu anual de servei de 23.000 euros oferint millores en l'organització del treball.  El lot de la neteja dels espais exteriors com el parc caní també ha estat per l'empresa Serveis LIC 1999 per un preu anual de 6.000 euros. Un altre dels punts de l'ordre del dia del Ple serà la declaració de la plurianualitat de les obres del pavelló esportiu annex a l'escola Ignasi Peraire, per al qual el pressupost d'enguany ja preveia una partida de 98.793 euros. L'objectiu és incloure en el pressupost 2017, un total de 109.779 euros per finançar completament l'obra amb fons propis tot i que amb la possibilitat de rebre subvencions que cobreixin gairebé el 50% del projecte, segons ha indicat Solsona, que ha precisat que el projecte es vol licitar aquest mes de setembre perquè sigui una realitat durant aquest curs.

Summary: Mollerussa adjudica els 6 lots del servei de neteja d'edificis i espais públics a tres empreses diferents


Un informe firmat pel secretari general de Parlament, Xavier Muro, i el lletrat major, Antoni Bayona, adverteix els membres de la Mesa que se'ls pot exigir responsabilitats per tramitar tant la llei del referèndum com la llei de transitorietat. Es tracta d'un escrit signat aquest dimecres en què defensen que les dues lleis de desconnexió tenen una "relació directa" amb altres resolucions aprovades anteriorment pel Parlament que han estat suspeses pel Tribunal Constitucional (TC). Així doncs, recorden que els membres de la Mesa tenen "el deure d'impedir o paralitzar qualsevol iniciativa que directa o indirectament suposi ignorar o al·ludir la nul·litat" de resolucions del TC. D'altra banda, l'escrit defensa que la via de l'article 81.3 del reglament per incloure un punt a l'ordre del dia té "característiques semblants a un procediment de lectura única".

Summary: Un informe del Parlament adverteix la Mesa dels riscos de tramitar les lleis de desconnexió


La directora general d'Igualtat de la Generalitat, Mireia Mata, ha animat en declaracions a l'ACN a denunciar qualsevol tipus d'agressió que es produeixi contra el col·lectiu LGTBI. Mata ho ha dit en el marc del Dia Mundial contra l'Homofòbia, que se celebra aquest dijous 17 de maig. "Com en la gran majoria dels temes de discriminació", ha explicat Mata, "tenim la sensació que només es denuncia una petita part". Per exemple, ha explicat que l'any passat els serveis de la Generalitat van registrar 140 incidències, entre elles 51 denúncies. D'aquestes, 22 són penals, investigades pels Mossos, 1 laboral, investigada per la Inspecció de Treball, i 28 administratives. "De cada cas s'ha obert un expedient i s'ha arribat tan lluny com s'ha pogut", ha afirmat Mata. Per exemple, la Direcció General d'Igualtat va interposar durant el 2017 sis sancions administratives, la més destacada de les quals la que es va posar als responsables de l'associació Hazte Oir per la campanya considerada transfòbica exhibida en un autobús que va circular per diferents indrets de Catalunya. Mata afirma que la llei per garantir els drets LGBTI és bona, però no amaga que li agradaria tenir un sistema jurídic (i també una norma) "més àgil i eficaç" i amb un sistema "més expeditiu". En aquest sentit ha explicat que des de fa dos anys es treballa en la reforma del procediment sancionador per "augmentar la quantia de les multes" i perquè s'imposin "més ràpid". La directora general d'Igualtat ha volgut destacar també que les polítiques que s'implementen des del Govern "no van només adreçades" al col·lectiu LGTBI, sinó també a "sensibilitzar" el conjunt de la societat.  En aquest sentit ha destacat la xarxa de Serveis d'Atenció Integral, que ja compta amb 29 punts d'atenció arreu de Catalunya, o la formació de professionals per detectar possibles abusos. L'any passat es van formar 1.311 persones, totes elles "capacitades" per detectar casos de discriminació.

Summary: Igualtat anima a denunciar qualsevol agressió al col·lectiu LGTBI en el Dia Mundial contra l'Homofòbia


Satisfacció i també alleugeriment del partit de Carles Pellicer que ha tornat a guanyar les eleccions municipals a Reus després d'una nit electoral molt renyida. Junts per Reus ha resistit com la força més votada. “Volem liderar un nou govern fort i potent”, ha dit el cap de llista i actual alcalde, Carles Pellicer, entre aplaudiments a la seu de la formació. Si a Junts per Reus hi ha hagut alegria, a ERC ha esclatat l’eufòria. Entre crits d’alcaldessa, Noemí Llauradó valorava, pletòrica, l’obtenció d’uns resultats històrics que els republicans tenen intenció de fer valer com a govern, fins i tot per liderar-lo. En haver pujat de 2 a 6 regidors, l'acord d’aquest mandat entre PDeCAT, ERC i Ara Reus, que han governat en minoria, suma majoria absoluta. El PSC, que guanya 2 regidors, ha apel·lat Pellicer a tenir en compte que les esquerres han crescut a Reus i es mereixen el seu “protagonisme”. Els partits perdedors han estat la CUP, que perd la meitat d’escons -de 6 a 3-, i el PP, que es queda sense representació.

Summary: Satisfacció a Junts per Reus en resistir com la força més votada i eufòria a ERC per uns resultats històrics


PIMEC i la Federació d’Associacions de Farmàcies de Catalunya (FEFAC) s'han ofert al Departament de Salut per fer sistemes de cribratge ràpids un cop es verifiqui que aquestes proves són fiables i es poden fer amb seguretat, sense errades i a preu assequible. El secretari general de PIMEC, Antoni Cañete, ha constatat que aquestes proves permetrien millorar la compatibilitat entre la seguretat per a la salut i la continuïtat de l'activitat econòmica i empresarial. Determinats sectors ara paralitzats podrien tornar a funcionar. També ha aprofitat per demanar que s'apliqui ja la reducció de les quarantenes, com fan altres països de l'entorn. Per la seva banda, el president de FEFAC, Antoni Torres, ha remarcat que aquests cribratges s’haurien de realitzar sota protocol del Departament de Salut, en entorns seleccionats específicament per la seva idoneïtat i accessibilitat, perquè la persona no dubti a on dirigir-se per realitzar-se el test, centres que han d’estar en contacte i comunicar els resultats a l’autoritat sanitària, responsable del seguiment de la pandèmia.  En aquest sentit, ha apuntat que les farmàcies són un dels possibles "punts idonis" per a la realització d’aquest tipus de test, "donada la seva capil·laritat, mitjans, xarxa, professionalitat, experiència en altres proves i confiança de la població en els seus professionals”.

Summary: PIMEC i la Federació de Farmàcies s'ofereixen a Salut per fer sistemes de cribratge ràpids


El professorat associat de la Universitat de Barcelona ha reclamat aquest dimecres una millora de condicions laborals per no viure en "situació de precarietat" i exigeixen una "dignificació del salari i un reconeixement de la feina". Clara Camps, representant de la CGT i de Transformem UB, ha explicat que actualment hi ha 2.400 professors associats que viuen en aquesta situació de precarietat, aproximadament un 48% de la plantilla. Aquesta situació, com ha explicat Patricia V. Martínez, una professora associada, significa cobrar un salari que oscil·la entre 300 i 550 euros, "com a molt". També ha destacat que la UB "no reconeix la feina que fan", ja que en el seu cas ha explicat que la universitat li comptabilitza 1.800 hores però li paga 480. Per això, el Comitè d'Empresa i la junta de Personal Docent i Investigador (PDI) han convocat una vaga aquest dijous 24 atota la UB per reivindicar una "dignitat docent", que argumenten que "no hi és". Tot i això, també faran vaga per altres reivindicacions, com la resolució del problema dels "falsos associats", l'estabilització del professorat de la UB i l'elaboració de més llocs de treball, entre d'altres. La manifestació començarà a les 12.00 hores a Plaça Universitat i seguirà la marxa fins a Via Laietana.  Santiago Redondo, representant d'UGT d'Universitats, sindicat que dona suport a la vaga, ha recalcat que "la Universitat està trencada, desestructurada i desorganitzada des de fa molt de temps" i que aquesta situació hauria de canviar "radicalment", tot començant per "dotar a la UB d'uns pressupostos adequats". A més, ha destacat que els salaris del professorat associat són una cinquena part dels del professorat permanent.  "No podem permetre que la UB quedi de forma crònica com una ETT de contractació d'un personal acadèmic que té les competències per exercir la docència però que no se li reconeixen". Així ho ha dit Jesús Palomar, professor associat de la Facultat de Dret de la UB, que ha explicat també que s'ha de plantejar un nou pensament des de "l'autonomia universitària, sense ingerències del Govern de la Generalitat ni del govern espanyol". Un dels altres temes que preocupa al col·lectiu és la situació dels "falsos associats", que és aquell professorat que fa tasques estructurals i permanents, però que viu "amb l'amenaça de que es renovi o no el contracte", ja que es troben en situació de temporalitat. Camps ha exigit al rectorat de la UB que posi "d'una vegada damunt la taula aquesta negociació".  La recerca també preocupa "extraordinàriament" a tot el col·lectiu. Cristina Manzanares, representant de la junta PDI, ha explicat que "s'esgota cada vegada més la via de professorat permanent i per això no es pot arribar a ser investigador principal". Montserrat Mitjans, presidenta del Comitè d'Empresa CCOO, ha destacat que "si la Universitat de Barcelona parla d'excel·lència, ha de donar un mínim digne d'infraestructures i sous al seu personal", argumentant que la UB no pot parlar d'excel·lència si després no l'aporta.  El Comitè d'Empresa i la Junta PDI ha decidit que la vaga segueixi la setmana que ve amb convocatòries al Campus Diagonal per dilluns 28, al Campus Mundet per dimarts 29 i als Campus Central i Raval per dimecres 30.

Summary: El professorat associat de la UB reclama una millora de condicions laborals per no viure en "situació de precarietat"


El tinent d'alcalde d'Economia, Gerardo Pisarello, ha desmentit que l'Ajuntament de Barcelona estigui "obligat a penjar la foto" de Felip VI a la sala de plens després de la sentència que va sortir a la llum aquesta setmana. Pisarello ha demanat a Millo que "es preocupi" de la resolució del Tribunal Europeu dels Drets Humans (TEDH) sobre la condemna als autors de la crema de fotos del rei a Girona. D'aquesta manera, el tinent d'alcalde ha assegurat que la sentència no és ferma perquè el consistori ja ha presentat un recurs en què s'afegeix la modificació del Reglament Orgànic Municipal (ROM) i la Carta Municipal de Barcelona. Segons Pisarello, "no pot ser que un reglament estatal de més de 30 anys prevalgui" per sobre de la Carta i Pisarello ha defensat la Carta com a "la Constitució" de la ciutat.  A més, el tinent d'alcalde ha remarcat que amb la modificació del ROM és el plenari qui ha de decidir sobre quina simbologia s'hi representa i per tant haurà de ser el plenari qui voti si vol penjar la foto de Felip VI o no. Per altra banda, Pisarello també ha explicat que actualment s'estan fent informes sobre "la reforma de la sala de plens". En aquests documents, s'analitzarà "quins elements es rehabiliten" i quants diners costaria aquesta reforma. Posteriorment es pactarà amb la resta de grups com es gestiona la modernització de la sala. En aquestes obres de millora hi haurà un nou debat sobre la "simbologia" que hi haurà en l'espai i si cal afegir o treure algun dels elements actuals.

Summary: Pisarello retreu a Millo que es fixi en la foto del rei i demana que es "preocupi" de la sentència del TEDH


El conseller d'Afers Exteriors, Relacions Institucionals i Transparència, Raül Romeva, ha presentat públicament aquest divendres el Pla de Govern Obert 2017-2018, que inclou les polítiques públiques impulsades per la Generalitat destinades a "la consolidació, la millora i l'enfortiment" del govern obert en els pròxims dos anys. El conseller ha apuntat que el plantejament del projecte parteix de la necessitat d'apropar "mútuament la societat i l'administració" i amb la voluntat de "recuperar" i, en alguns casos, de "construir la confiança per part de la ciutadania respecte a les institucions". La transparència i les dades obertes, la participació ciutadana i la col·laboració pública o social, són les tres vies previstes al Pla de Govern per aconseguir-ho, segons ha destacat Romeva. El conseller ha definit que la transparència és "ser conscients de les oportunitats i també dels límits que hi ha" en les administracions. El nou Pla de Govern propiciarà al ciutadà l'oportunitat de ser "més exigent" a l'hora de demanar, "més conscient" a l'hora de proposar i, a la vegada, permetrà ser "més realista a l'hora d'assumir les mateixes limitacions que com a administració podem o no tenir", ha afegit el Romeva. L'objectiu del pla, impulsat pel Departament d'Afers Exteriors, Relacions Institucionals i Transparència, està dissenyat per aconseguir un "canvi cultural" que recuperi la confiança per part de la ciutadania amb les administracions, segons ha subratllat Romeva. El conseller ha exposat que un canvi cultural implica canvis d'hàbits i de paradigmes. "Si com a administració no actuem saben que estem vigilats, controlats i que hi ha una observança sobre allò que fem, difícilment actuarem amb el rigor, l'escrupolositat i l'eficiència requerida per fer la nostra feina", ha indicat el conseller. És per això que les tres línies principals que defineixen el nou Pla de Govern 2017-2018 són la transparència, la participació ciutadana i la col·laboració social. Pla de Govern Obert 2017-2018 Amb un pressupost d'1,2 milions d'euros, el pla permetrà, segons el Govern, avançar significativament en aspectes clau, com ara millorar la transparència, impulsar la reutilització de dades obertes i la incorporació de les visions plurals de la ciutadania en l'elaboració de les polítiques públiques. El pla, aprovat el passat 25 d'abril pel Consell Executiu i que dona continuïtat al Pla estratègic de polítiques de transparència 2015-2017, està dividit en cinc àmbits diferents: transparència, dades obertes, bon govern, participació ciutadana i qualitat democràtica, i canvi cultural. Cinc àmbits que inclouen diferents aspectes a tractar i a treballar per aconseguir recuperar la confiança del ciutadà.

Summary: Romeva confia que el Pla de Govern Obert servirà per recuperar la confiança de la ciutadania en les institucions


Els representants dels treballadors de General Cable a Manlleu, propietat de Prysmian Group, s'han reunit aquest divendres amb el conseller de Treball, Chakir el Homrani, i l'alcalde Àlex Garrido. En declaracions a la sortida, els empleats afectats per l'ERO, satisfets amb el suport de les administracions, s'han mostrat esperançats perquè alguna empresa del sector acabi comprant la planta i s'eviti el tancament. El conseller de Treball ha defensat el "compromís" del Govern per revertir l'ERO i mantenir els llocs de treball industrial, 334 a Manlleu i 153 a Montcada i Reixac. Amb l'objectiu de fer arribar la seva protesta a Prysmian Group, més d'un centenar de treballadors de les dues plantes volaran dimecres a la seu del grup.  El conseller de Treball, Chakir el Homrani, ha alertat que el procés que s'inicia dilluns amb la primera reunió entre treballadors i Prysmian Group per tractar els motius de l'ERO que han presentat per tancar les plantes de General Cable de Manlleu i Montcada i Reixac serà "llarg". Sense voler desvetllar-les, el conseller ha explicat que hi ha "diverses vies obertes" per intentar revertir la situació.  Els treballadors, però, veuen que la més factible seria que alguna empresa del sector del cable els acabi comprant i que es comprometi a mantenir els llocs de treball. "La nostra idea és que si ells no volen continuar amb el negoci, ens pugui comprar algú del sector que segueixi fabricant el mateix producte", ha explicat Eduard Mallarach, portaveu del comitè. "Sabem que ja hi ha hagut contactes en aquest sentit", ha afegit. Amb tot, però, aquestes empreses no entraran en la negociació fins el moment en què Prysmian Group "obri la porta a la venda", ha explicat Eduard Mallarach, "i les empreses interessades puguin fer les seves ofertes".  Els treballadors han explicat que les fàbriques de Manlleu i Montcada i Reixac continuen treballant. "Potser es va més lent, perquè la gent està neguitosa, però es treballa igual", ha dit Mallarach.  Des del comitè d'empresa també han explicat que estan esperançats en aconseguir revertir el tancament "perquè tothom està apretant molt". "Ens consta que a Prysmian estan una mica preocupats perquè en altres plantes que havien tancat això no havia passat mai", ha afegit Mallarach.

Summary: Els treballadors de General Cable a Manlleu confien en revertir el tancament amb la venda de la planta


La plataforma 'Desmilitaritzem l'educació' ha registrat aquest dilluns una carta a l'Ajuntament de Lleida demanant a l'alcalde i president del Patronat de la Fundació Fira de Lleida, Àngel Ros, que dugui a terme les accions necessàries per evitar que l'exèrcit sigui present en les pròximes edicions de la Fira de Formació i Treball F&P de Lleida, un espai educatiu que consideren que no li és propi. Reclamen així que es compleixi la resolució del passat 14 de juliol del Parlament de Catalunya en què s'aprovava una moció sobre la 'Desmilitarització de Catalunya'. En el cinquè apartat de la moció s'insta al Govern a evitar la presència de l'exèrcit en qualsevol centre educatiu i de formació així com en espais educatius i promocionals com el Saló de l'Ensenyament o el Saló de la Infància, a Barcelona, o la Fira d'FP, a Lleida. En aquest mateix sentit, la plataforma també enviarà cartes als consells comarcals, la Diputació de Lleida, Fira de Lleida i el departament d'Ensenyament. Un dels membres de la plataforma 'Desmilitaritzem l'educació', Oriol Rebull, ha explicat que han començat la campanya aquest dilluns, registrant a la Paeria, la Diputació i al departament d'ensenyament una carta, exposant les seves demandes i demanant a les institucions i organismes oficials lleidatans el compliment de la moció aprovada per part del Parlament el dia 14 de juliol del 2016. En aquesta resolució s'instava als governs a evitar la presència de l'exèrcit en qualsevol centre educatiu i de formació i evitar també que sigui presents a espais educatius i promocionals. "Des que es va professionalitzar l'exèrcit a l'estat espanyol es fan campanyes promocionals, però entenem que no s'han de fer en espais educatius o de formació", ha afegit. La plataforma, formada a Lleida per una desena d'entitats, ha explicat que durà a terme un seguit d'activitats, com ara xerrades, per rebutjar la presència de l'exèrcit en espais educatius. En aquest sentit, aquest dilluns, a més de registrar la carta, s'han concentrat a la plaça de la Paeria amb cartells on es podia llegir: 'La violència acaba quan l'educació comença. Desmilitaritzem l'educació'.

Summary: 'Desmilitaritzem l'educació' reclama a les institucions lleidatanes evitar la presència de l'exèrcit en espais educatius


La plataforma es concentrarà davant dels tribunals superiors de justícia autonòmics divendres i davant del TS dissabte ACN Barcelona.-La Plataforma d'Afectats per la Hipoteca convoca diferents mobilitzacions per denunciar que els magistrats del Tribunal Suprem són "marionetes" de la banca. Després que el tribunal hagi dictaminat que han de ser els clients els que han de pagar l'impost d'Actes Jurídics Documentats vinculat a la signatura d'una hipoteca, la PAH ha criticat la "submissió" dels jutges a la "pressió del lobby financer i immobiliari". "La sentència del TS és un reflex que la justícia espanyola està contaminada pels grups de pressió immobiliaris i financers. No podem permetre que tinguem marionetes de les entitats financeres als òrgans de la justícia", ha apuntat la plataforma, que ha convocat concentracions divendres davant dels tribunals superiors de justícia autonòmics i dissabte davant del Suprem. Des de la PAH han remarcat que ja eren conscients que hi havia representants dels bancs en alguns grups polítics, i assenyalen directament el PP, però lamenten que aquesta situació hagi arribat també a la justícia. És per això que la plataforma fa una crida per sortir al carrer a protestar, perquè "cap jutge ni cap polític, venuts a la banca, han d'ocupar espais de poder".  En aquest sentit, convoquen mobilitzacions divendres a dos quarts de dotze del matí davant dels tribunals superiors de justícia autonòmics i dissabte a les sis de la tarda davant del Suprem.

Summary: La PAH convoca mobilitzacions per denunciar que els magistrats del Suprem són "marionetes" de la banca


El portaveu adjunt d'ERC al Parlament està convençut que s'arribarà a la xifra necessària d'1,6 MEUR ACN Barcelona.-El portaveu adjunt d'ERC al Parlament i president del Consell Nacional, Josep Maria Jové, ha explicat que falten més de 200.000 per arribar a la xifra d'1,6 MEUR que aquest dijous ell i Lluís Salvadó han de dipositar al TSJC per evitar que el tribunal embargui els seus béns. En una entrevista a 'Catalunya Ràdio', Jové ha qualificat la fiança de "molt dura i absolutament confiscatòria" però s'ha mostrat convençut que s'assolirà la xifra abans d'aquest dijous, quan acaba el termini del pagament. El TSJC va confirmar el 24 d'abril el processament de Jové i Salvadó per l'organització de l'1-O pels delictes de desobediència, prevaricació, malversació i revelació de secrets. Segons ha explicat Jové, la suma de la fiança que el TSJC demana als dos processats arriba als 4,5 MEUR però la defensa dels republicans ha argumentat que 2,8 MEUR ja han estat dipositats en altres tribunals i ara s'està a l'espera que la jutgessa digui si ho accepta. Jové ha definit la societat catalana com a solidària i ha agraït les aportacions dels ciutadans per evitar que els embarguin. Tot i així, també és conscient que en el context actual hi ha noves emergències i que exercir la solidaritat davant la incertesa socioeconòmica és "molt difícil". "Un esforç doblement intens de la ciutadania", ha afegit.

Summary: Falten 200.000 euros perquè Jové i Salvadó puguin dipositar la fiança al TSJC dijous per evitar que els embarguin